L'estudi ha estat possible gràcies a la col·laboració entre el VHIO, l'IDIBAPS i l'equip liderat pel professor Stephen Johnston del Royal Marsden de Londres. ACN Barcelona.-Un nou estudi demostra que un test molecular permetrà afinar en el tractament del càncer de mama avançat, ja que els patrons genòmics en aquest tipus de tumor marquen l’evolució de la pacient durant tota la malaltia. L'estudi es publica aquest dijous a la revista JAMA Oncology i el lidera el doctor Aleix Prat, investigador del Vall d'Hebron Institut d’Oncologia (VHIO), responsable també del Grup de Genòmica Translacional del VHIO, actualment responsable de l'equip Genòmica translacional i teràpies dirigides en tumors sòlids de l’Institut d’Investigacions Biomèdiques August Pi i Sunyer (IDIBAPS) i alhora cap de servei d’Oncologia Mèdica de l'Hospital Clínic de Barcelona L'estudi conclou, per primer cop, que la classificació molecular del càncer de mama basada en un test genòmic és el factor més important a l'hora de predir el pronòstic del càncer de mama avançat o metastàtic de tipus hormonosensible. Un altre fet destacat de la investigació és que el test molecular funciona i fins i tot es determina en el tumor primari anys abans que la malaltia torni en forma de metàstasi, de manera que, la classificació molecular en el tumor primari prediu l'evolució de les pacients des de l'aparició de les metàstasis en endavant.   Fins ara, el pronòstic i el tractament de les pacients amb càncer de mama metastàtic del tipus hormonosensible s'havia basat en variables inespecífiques com l’edat de la pacient, el tipus de metàstasis o les teràpies prèvies administrades. El treball del doctor Aleix Prat és el primer estudi que no només ha permès associar els diferents subtipus moleculars del càncer de mama amb el pronòstic i la predicció de resposta a l'hormonoteràpia, sinó que ha demostrat que és la variable més determinant en aquest context.    Càncer de mama hormonosensible   Els estudis dels últims anys han permès classificar els tumors de mama aparentment hormonosensibles en 4 subtipus moleculars segons el seu patró d’expressió gènica: Luminal A, Luminal B, HER2-Enrichedi Basal-like. L'estudi ha permès demostrar que els tumors de mama aparentment hormonosensibles formen un grup molt heterogeni des del punt de vista biològic i clínic. "Aquesta variabilitat feia palesa la necessitat de trobar nous mètodes que permetessin etiquetar millor el tipus de càncer de mama de cada pacient per afinar-ne la prognosi i la resposta als tractaments hormonals i a la quimioteràpia", ha explicat el doctor Aleix Prat.    En aquest context, l'equip del doctor Prat va analitzar tumors de mama aparentment hormonosensibles de 821 pacients que van rebre tractament hormonal per a la seva malaltia avançada dins d'un assaig clínic de fase III. L'anàlisi va consistir a classificar els tumors en els diferents subtipus biològics segons la seva expressió gènica i relacionar aquesta classificació amb la supervivència i la resposta. "Vam veure que, pel que fa al pronòstic, la biologia intrínseca del tumor és el factor més important que existeix avui dia. Més, fins i tot, que l’edat de la pacient, el nombre de metàstasis, el tipus de metàstasis o si la pacient havia rebut tractament previ o no", ha explicat. En aquest sentit ha apuntat que a partir d’ara "caldrà replantejar l'estratègia terapèutica actual i futura en aquesta malaltia i basar-la en la classificació biològica del tumor i no en les característiques clíniques".  Segons Prat, si el tumor és Luminal A, les metàstasis "es poden controlar en la meitat de les pacients durant gairebé 1,5 anys només amb tractament hormonal". En canvi, en la majoria de pacients amb tumors HER2-Enrichedo Basal-like, les metàstasis es fan resistents al tractament hormonal "en només 4 o 5 mesos". Per tant, aquesta troballa "pot tenir implicacions terapèutiques immediates, ja que fins avui no sabíem quines pacients amb càncer de mama metastàtic havien de rebre d’entrada quimioteràpia o bé tractament hormonal".   Predicció de l’evolució de la malaltia   Un dels altres punts forts de la investigació ha estat que més del 80% de les mostres analitzades provenia de tumors primaris i no pas de les lesions metastàtiques.  Per això, segons Aleix Prat, la biologia intrínseca dels tumors "sembla que és un procés biològic molt estable" i per tant,  identificant-la en el tumor primari "podem saber què li passarà a la pacient que malauradament al cap d’uns anys tingui una recaiguda de la malaltia en forma de metàstasi". D’aquesta manera, l’anàlisi genòmic de les cèl·lules del tumor inicial es podria convertir en una eina bàsica per al tractament de la malaltia i la predicció de l’evolució que tindrà. A més, aquesta anàlisi del tumor primari podria ser de gran utilitat en aquells casos en què la biòpsia de les metàstasis sigui complicada de fer per la seva localització.   Aquest treball ha estat possible gràcies a la col·laboració entre el VHIO, l’IDIBAPS i l'equip liderat pel professor Stephen Johnston del Royal Marsden de Londres.

Summary: Un test molecular permetrà afinar en el tractament del càncer de mama avançat


Els Bombers de la Generalitat continuen remullant per tercer dia consecutiu l'incendi de serradures i fustes a l'exterior d'una fàbrica de Llinars del Vallès. El foc es manté estabilitzat i crema una gran pila de 50.000 metres cúbics. Set dotacions de Bombers treballen intensament per evitar que les flames puguin tornar a agafar intensitat a causa del vent i es propaguin cap a la zona boscosa del costat. L'incendi es va declarar a les 09.17 hores de dissabte passat en una empresa de recuperació de fustes de Llinars del Vallès, situada al camí de Sant Joan de Sanata. Inicialment, la gran fumarada va afectar durant unes hores la circulació de trens a les línies R11 i R2 nord. Els combois van haver de reduir la marxa a la zona i circular amb precaució.

Summary: Els Bombers continuen remullant per tercer dia l'incendi de serradures de Llinars del Vallès


La manca de provisió de vacunes a escala global afecta el subministrament de CAPs i centres de vacunació a Catalunya. La vacuna de l'hepatitis A infantil és una de les que n'està afectades i, tot i que es preveu que el mes de maig el subministrament estigui normalitzat, Salut admet ''dificultats'' per aconseguir totes les dosis necessàries. Per aquest motiu, es prioritza la vacunació en primera dosi i s'endarrereix el recordatori que es posa als 6 anys. La vacuna del tètanus i la diftèria (Td), que s'administra conjuntament, també està afectada per la manca de subministrament i per això, s'ha ajornat la vacunació sistemàtica dels 14 anys per reservar les dosis disponibles en casos de postexposició.   Des de l'Agència de Salut Pública s'ha assegurat que la primera dosi de la vacuna de l'hepatitis A és efectiva en un 97-100% dels casos i per aquest motiu, s'ha decidit endarrerir les segones dosis de les vacunes que es posen habitualment als 6. Així doncs, i a l'espera que el mes de maig el subministrament d'aquesta vacuna ja estigui normalitzat, Salut prioritza els grups de risc i les primeres dosis, que s'administren als 15 mesos, tot i que admet que hi ha dificultats per aconseguir la totalitat de dosis necessàries fins a aquest moment.  La vacuna contra l'hepatitis A és una mesura complementària a la prevenció de la malaltia que, segons Salut Pública, es basa fonamentalment en mesures d'higiene. Per aquest motiu, la incidència de la malaltia ha disminuït notablement els darrers anys. Catalunya és l'única comunitat autònoma que ha incorporat aquesta vacuna al calendari sistemàtic, amb l'excepció de Ceuta i Mellilla.  Una altra de les vacunes que està afectada per la manca de subministrament és l'antitetànica i l'antidiftèrica (Td). El Ministeri de Sanitat no disposa de vacunes per poder fer front a les indicacions d'administració actuals i no preveu tenir-ne durant el 2017. Per això, s'ha decidit ajornar la vacunació sistemàtica, prevista als 14 anys (es posa a 2n d'ESO en l'àmbit escolar) i el recordatori d'adults fins que es recuperi el subministrament necessari. Des del ministeri s'ha acordat doncs, prioritzar la vacunació TD en els casos de postexposició i en els casos de primera dosi en adults, es farà una valoració de risc individual.  En el cas d'aquesta vacuna, el Ministeri de Sanitat ha assegurat que s'està treballant amb les companyies farmacèutiques per aconseguir més dosis de la vacuna Td i s'ha sol·licitat informació sobre la seva producció durant el 2017 i anys següents. També s'ha posat en contacte amb altres companyies per conèixer la disponibilitat de vacunes a altres països i poder gestionar de manera àgil la seva comercialització a l'Estat.  La vacuna antipneumocòccica 23.valent (Pn123), també inclosa en el calendari vacunal de persones de més de 65 anys, també podria patir alguns retards i per això, salut prioritza els grups de risc, és a dir, les persones amb immunodepressió i amb asplènia (absència de la melsa) anatòmica o funcional.

Summary: Salut té dificultats per aconseguir totes les dosis necessàries de la vacuna de l'hepatitis A


Tossa de Mar (Selva) ha començat a prendre la temperatura als turistes i visitants. El control amb termòmetres es fa als tres aparcaments situats a les entrades del poble. La mesura és voluntària, però sí que l'alcaldessa, Imma Colom, demana "coresponsabilitat" als visitants i estiuejants que s'acostin a Tossa. En cas que algú tingui febre o la seva temperatura sigui més alta d'allò habitual, se li oferirà la possibilitat que personal sanitari l'atengui per telèfon i li doni consells. En paral·lel, i com a prevenció davant la covid-19, l'Ajuntament ha creat una aplicació mòbil per controlar l'aforament a les platges. Es pot descarregar mitjançant un codi QR i el consistori calcula que, diàriament, hi pot haver un màxim de 9.000 banyistes.

Summary: Tossa de Mar comença a prendre la temperatura als turistes de manera voluntària i els demana "responsabilitat"


La CUP s'ha ofert a entrar a la Mesa del Parlament per investir Carles Puigdemont president de la Generalitat. A través d'una piulada a Twitter, el diputat Carles Riera ha assegurat que la situació que viu Catalunya és "d'emergència nacional" i, per això, ha mostrat la predisposició del seu grup a votar a favor de Puigdemont i a afegir-se "des d'ara mateix" a la Mesa del Parlament per fer-ho possible. Riera, de fet, ja ha assegurat aquest mateix diumenge que la detenció del 130è president "demostra les conseqüències de la falta de democràcia que l'estat espanyol ha imposat a Catalunya i posa un nou repte democràtic a Alemanya i Europa". El diputat de la CUP, que també ha recolzar les manifestacions multitudinàries que viu Catalunya, ha fet una crida a sortir cada cop més al carrer per "defensar la democràcia, els drets civils i polítics" i a "aturar el país" amb una vaga general.

Summary: La CUP s'ofereix a entrar a la Mesa del Parlament per investir Puigdemont


El Ple de l'Ajuntament de Lleida ha donat llum verda a l'augment dels impostos i taxes municipals, que en la majoria dels tributs anirà d'acord amb l'increment de l'IPC i serà l'1,4%. La proposta d'ordenances fiscals 2020 ha prosperat amb els vots favorables del govern d'ERC, JxCat Lleida i el Comú, que han justificat que la pujada respon a la voluntat de reduir el deute municipal i mantenir la qualitat dels serveis. Els grups del PSC, Cs i PP han advocat per mantenir la congelació dels darrers set anys i han acusat l'equip de govern d'incomplir el seu compromís de no incrementar la càrrega fiscal als ciutadans. D'altra banda, el govern ha tombat l'aprovació del compte general de la Paeria del 2018, després que no s'hagin aprovat els comptes de l'EMU corresponents a l'any passat. En aquest sentit, s'ha acordat encarregar un informe economicofinancer sobre la situació de l'empresa.

Summary: L'Ajuntament de Lleida aprova un increment generalitzat de l'1,4% de les taxes municipals


Els Mossos d'Esquadra van detenir aquest dimarts, 5 de gener, un jove de 21 anys i veí de Sant Sadurní d'Anoia (Alt Penedès) com a presumpte autor d'un delicte contra la salut pública per haver venut marihuana a dues menors del mateix municipi. Els fets es van produir el 22 de desembre, quan un agent fora de servei va sospitar que un jove estava venent droga a dues noies. El noi va marxar i l'agent només va poder identificar les menors, de 15 anys, i certificar la compra de marihuana. Les noies van ser traslladades a comissaria, on se les va denunciar administrativament per tinença de substàncies estupefaents. Dies després, els Mossos van identificar el venedor. Al seu domicili van trobar una petita quantitat de marihuana i llavors de la mateixa planta. El jutge va decretar la seva llibertat amb càrrecs.

Summary: Detenen un jove per vendre marihuana a dues menors a Sant Sadurní d'Anoia


L'Ajuntament de Lloret de Mar (Selva) ha mostrat la seva indignació pel cas de l'hoteler que han enxampat amb quatre establiments connectats il·legalment a la llum. L'alcalde, Jaume Dulsat, ha lamentat que és un cas que fa mal a la marca turística de Lloret però remarca que és una "situació aïllada" i un conflicte "entre privats" (entre la cadena hotelera i Endesa). Malgrat tot, anuncia que l'ajuntament es reserva el dret d'emprendre accions legals contra l'empresari per perjudicar la marca turística. Dulsat ha explicat que els quatre hotels tenien tots els permisos en regla però que, després dels fets, han suspès de manera provisional la llicència d'activitats a dos d'ells. També alerta que seran "molt exigents" a l'hora d'aixecar aquesta suspensió. D'altra banda, ha subratllat que faran costat als treballadors i als clients per tal que no surtin perjudicats per aquest conflicte. L'Ajuntament de Lloret de Mar ha criticat amb contundència l'hoteler que han enxampat amb la llum punxada a quatre establiments de la població. El primer cas es va destapar dijous, amb un incendi a un generador a l'hotel Sun Village. Això va posar al descobert que l'hotel tenia la llum punxada. Després d'aquest cas, Endesa ha detectat tres fraus més: a l'hotel Savoy, el Mediterranean Sand i, el darrer cas, aquest dimarts al Marina Sand.  L'alcalde, Jaume Dulsat, ha volgut condemnar els fets i ha remarcat que és un cas d'un únic empresari però que fa molt mal a la marca turística. "Lloret és un lloc fantàstic i això posa a la mateixa alçada a molts hotelers quan n'hi ha que fan les coses molt ben fetes", ha lamentat. Per això, el consistori es reserva el dret a emprendre accions legals contra el propietari pel perjudici a la marca de Lloret.  Llicències suspeses temporalment El consistori defensa que el conflicte és entre dues empreses privades –la cadena hotelera i Endesa- ja que en cap cas s'ha defraudat fluid elèctric de la xarxa d'enllumenat públic. No obstant això, l'alcalde ha dit que seran "contundents" i controlaran de prop l'activitat d'aquest grup empresarial.  Dulsat ha explicat que els quatre establiments tenien tots els permisos en regla però que, després dels fets, ja han suspès cautelarment la llicència a dos d'ells (Mediterranean Sand i Sun Village). De moment, l'hotel Savoy continua funcionant amb generadors i el consistori ha de revisar encara la situació del Marina Sand, que de moment també està funcionant amb grups electrogen. Aquest empresari, José Luís Velasco, no té més hotels a Lloret de Mar. Segons detalla l'alcalde, hi ha informes externs que avalen que els hotels poden continuar oberts amb generadors. No obstant això, les negociacions entre la companyia Endesa i el propietari dels establiments continuen per tal de solucionar la situació. Es dóna el cas que Endesa ja havia tallat la llum el passat mes de febrer  a un dels hotels, el Mediterranean Sand, perquè acumulava un deute de més de 32.000 euros.   Reallotjar clients Els clients afectats per aquest cas havien arribat a Lloret de Mar de la mà de l'operador turístic World2meet. L'alcalde ha explicat que és aquesta empresa la que s'està encarregant de buscar lloc als turistes afectats. Des de l'ajuntament, han lamentat que estiguin patint aquests "perjudicis" i també han qüestionat que Endesa hagi intervingut quan la temporada turística encara està en marxa. "La companyia podria haver valorat els danys que provoca a treballadors i clients del hotels afectats", recull un comunicat de l'ajuntament.  L'alcalde també lamenta que la situació deixa desprotegits els treballadors dels establiments i demana que el conflicte se superi al més aviat millor.

Summary: Lloret assegura que el cas de l'hoteler que punxa la llum fa mal a la marca turística i amenaça amb accions legals


L'executiva local del PDeCAT a Tossa de Mar ha presentat la seva dimissió en bloc després de valorar els desacords entre la formació liderada per David Bonvehí i Junts per Catalunya. En reunió aquesta setmana, tant el president local, Josep Esteve, com la resta de l'executiva van acordar també donar-se de baixa del partit. Segons l'executiva, a banda dels líders locals també s'han donat de baixa uns 50 associats més a la ciutat, sobre un total de 70. En un comunicat, els dimissionaris han assegurat que "bona part" de l'executiva i alguns afiliats s'han sumat al projecte encapçalat per Carles Puigdemont. Esteve ha encoratjat a tots els associats a "retrobar-se per aconseguir la independència de Catalunya" i els ha agraït la feina feta.

Summary: L'executiva local del PDeCAT a Tossa de Mar dimiteix en bloc i es dona de baixa del partit


Els voluntaris de Protecció Civil de Girona repartiran més de 2.000 polseres identificatives per evitar que cap infant es perdi durant la Cavalcada de Reis. El mateix dia 5 de gener, l'Associació de Voluntaris de Protecció Civil instal·larà una carpa a la plaça Catalunya on els pares podran anar a buscar gratuïtament els distintius. L'horari de recollida és de les deu del matí a una del migdia i de tres a set de la tarda. A les polseres s'hi pot apuntar el nom del nen i el telèfon dels pares o tutors. Aquesta és la primera vegada que es donarà aquest servei, pensat per a esdeveniments amb grans concentracions de persones.

Summary: Més de 2.000 polseres identificatives per evitar que cap infant es perdi durant la Cavalcada de Reis de Girona


El Centre de recuperació de fauna de MónNatura Pirineus, al Pallars Sobirà, compta des de fa dos mesos amb un nou linx de l'espècie Linx Europeu o Linx Boreal, espècie extingida en aquesta zona. Es tracta del primer animal d'aquesta espècie que ha nascut al Pirineu català des de fa més d'un segle. L'animal, que es troba en perfecte estat de salut, va néixer el passat 28 de maig, és un mascle i actualment pesa uns 800 grams. Els pares del cadell són dos linxs que van néixer en captivitat el maig del 2008 en un zoològic de Galícia, i van ser traslladats al centre de MónNatura Pirineus l'agost del mateix any. Miquel Rafa, director de Territori i Medi Ambient de la Fundació Catalunya La Pedrera, ha remarcat la importància d'aquest naixement i ha explicat que aquest linx reforçarà la tasca d'educació ambiental que es fa en aquest centre. Rafa ha explicat que els pares del cadell de linx ''fa onze anys que estan al centre i és el primer cadell que han tingut, i de manera totalment natural''. Els tècnics pensaven que la mare tenia problemes d'infertilitat i el naixement del linx ha estat una "veritable sorpresa". Ara, el pare i la mare estan separats i no s'espera que en un futur tornin a criar.  En aquests onze anys, més de 100.000 persones han visitat el centre de Fauna de MónNatura Pirineus i han pogut conèixer la parella de linxs. D'aquesta manera el centre contribueix en la seva tasca pedagògica i de sensibilització. La cria de moment no té nom. Coincidint amb l'inici del curs escolar s'iniciarà una campanya d'educació ambiental amb les escoles de la comarca i els seus alumnes seran els encarregats de batejar la cria de linx. El linx al Pirineu, i de manera concreta al Pallars Sobirà, s'anomena gat-i-llop. Verdaguer en un dels seus llibres ja va citar aquest animal i l'anomena "llop cerver" o "gat-i-llop". En la descripció que en fa diu que "és com un gosset, més gros que un gat. Té unes urpes com ganxo de romana que es claven en los englevats". Ara la cria de linx pesa uns 800 grams però adult pot arribar a pesar uns 30 quilos. Rafa ha sentenciat que "aquest linx serà un perfecte ambaixador d'aquesta espècie i recordarà als visitants el paper que van tenir en un passat als boscos del Pirineu" i deixarà a la imaginació el que poden tornar a tenir en un futur. A la Val d'Aran, el Ministeri d'Agricultura, Alimentació i Medi Ambient, amb la col·laboració del Consell General d'Aran, volia alliberar tres exemplars l'any 2016. Finalment es va desistir d'alliberar els exemplars de linx boreal a la Val d'Aran, després de constatar que no hi havia acord per fer-ho amb part dels ramaders de la val.

Summary: Neix el primer linx al Pirineu català des de fa més d'un segle


Aquest dimecres a la tarda s’ha produït un incendi en un immoble de dues plantes de l’avinguda Marca Hispànica de Segur de Calafell (Baix Penedès), on s’ha localitzat una desena de plantes de marihuana. En declaracions a l’ACN, l’alcalde de Calafell, Ramon Ferré, ha explicat que els veïns s’han vist alertats per dues petites explosions que s’han produït mentre el propietari de la casa estaria aplicant un tractament químic a les plantes. Tot sembla indicar que l’home cultivava la droga per a autoconsum. Com a conseqüència de les deflagracions, s’ha originat un foc que ha afectat el soterrani de l’habitatge, però que no ha ocasionat ferits. L’avís s’ha rebut poc abans de les cinc de la tarda i els Bombers han donat el foc per apagat poc abans de tres quarts de nou de la nit. La Policia Local de Calafell s’ha fet càrrec de la investigació. Aquest succés es produeix un mes després de l’incident registrat el passat 14 de maig, també en una urbanització de Segur de Calafell, quan dos joves que manipulaven productes químics van resultar ferits en l'explosió d’un immoble ocupat on hi tenien 200 plantes de marihuana.  Després d’aquell incident, l’alcalde, Ramon Ferré, va denunciar que les urbanitzacions s’han convertit en el “lloc ideal” per amagar grans plantacions interiors de marihuana.  Aquest dimecres, Ferré ha tornat a fer una crida ciutadana perquè els veïns els ajudin a detectar qualsevol tipus de plantació i estiguin amatents a “conductes sospitoses, xemeneies o consums elevats de llum”.  Així mateix, el govern municipal vol abordar la regulació dels clubs cannàbics del municipi, atès que els joves ferits en l’explosió del 14 de maig havien obtingut una llicència i cultivaven la droga per al futur local que volien obrir a la població.

Summary: Dues explosions originen un incendi en una altra casa de Calafell on s'hi plantava marihuana


L'empresa Ercros ha signat un conveni de col·laboració amb l'Institut de secundària de Flix (Ribera d'Ebre) per promoure la formació dels seus treballadors. Gràcies a aquest acord, els treballadors de la fàbrica de Flix podran accedir a cicles formatius de manteniment electromecànic i sistemes electrotècnics i automatitzats, sense tenir els requisits acadèmics d'accés. La formació d'aquests treballadors es podrà fer de forma semi presencial i, per la seva experiència laboral, algunes de les assignatures es podran convalidar. La signatura del conveni va anar a càrrec del director de la fàbrica d'Ercros a Flix, Jaume Molina; del cap de relacions industrials, José López Aisa; del president del comitè d'empresa, German Aresté; i de la directora de l'IES Flix, Maria del Mar Carranza, i de la secretària de l'equip directiu del centre, Carme Gràcia.

Summary: Ercros promou la formació dels treballadors de la fàbrica de Flix a l'institut del municipi


Els preus van baixar dos punts al mes de gener en relació al desembre a la demarcació de Girona i van deixar una inflació anual negativa del -0,2%, segons les dades que publica aquest divendres l'Institut d'Estadística espanyol (INE). Les comarques de Girona tornen a dades negatives pel que al comportament de l'IPC, després que el mes de desembre registressin una inflació positiva del 0,2%. L'habitatge és la cistella que més disminueix en termes interanuals, situant-se al -6,8% (al desembre era del -3,4%), mentre que els transports continuen amb índexs negatius del -1,4%, seguint la tendència del país. L'efecte de les rebaixes s'ha notat especialment en la cistella del vestit i el calçat en l'evolució mensual dels preus. A Catalunya, els preus van baixar 1,7 punts el mes de gener en relació al desembre i van deixar una inflació anual plana del 0%, tres dècimes més baixa que el mes anterior, segons les dades que publica aquest divendres l'Institut d'Estadística espanyol (INE). A l'Estat, els preus van baixar 1,9 punts en termes mensuals i van deixar una taxa d'inflació anual del -0,3%, tres dècimes més baixa que el desembre.

Summary: Els preus baixen dos punts al gener en relació al desembre a Girona i situen la inflació anual al -0,2%


Els pares de l'escola Mar Nova de Premià de Mar han abandonat a les cinc de la tarda d'aquest divendres l'ocupació de la seu dels Serveis Territorials d'Ensenyament del Maresme i el Vallès Oriental. Després de trenta hores de tancada en la que perseguien el compromís del Departament de no tacar el centre el pròxim curs, com preveu la planificació escolar,  han aconseguit agendar una reunió per dilluns amb el secretari de Polítiques Educatives de la Generalitat, Antoni Llobet, i l'alcalde de Premià de Mar, Miquel Buch, en la que els haurien assegurat que "totes les opcions estaran sobre la taula". Des de l'AMPA es valora el gest perquè "aquest compromís de diàleg no l'havíem aconseguit mai", però avisen que si els "tornen a enganyar", les pròximes accions de reivindicació seran més contundents.

Summary: El pares de Premià abandonen la protesta als Serveis Territorials d'Ensenyament a canvi d'una reunió que es farà dilluns


L’Associació de Foment de la Caixa de Solidaritat ha fet una crida aquest dimecres a la ciutadania per recaptar 2,1 MEUR que els falten per pagar la fiança de 5,8 MEUR imposada pel jutjat 13 de Barcelona a 30 persones encausades per l'1-O. En roda de premsa a l'Ateneu Barcelonès, el vicepresident de l'associació i expresident del Parlament, Ernest Benach, ha explicat que l'apoderada de l'entitat Núria de Gispert ha dipositat aquest dimecres 3,7 MEUR i s'ha mostrat confiat que podran recaptar la resta abans que expiri el termini que els han fixat per aquest divendres o que amb la quantitat ja entregada els advocats tinguin marge per negociar quan ingressen la resta de fiança.

Summary: La caixa de solidaritat fa una crida per recaptar 2,1 MEUR que els falten per pagar les fiances a 30 encausats per l'1-O


La tranquil·litat impera al Museu de Lleida, que com tots els dilluns es troba tancat al públic. Aquest 31 de juliol finalitza el termini fixat per la titular del jutjat de primera instància i instrucció número 1 d'Osca perquè Generalitat lliuri a Aragó les 44 obres d'art originàries del Monestir de Sixena que es troben al Museu de Lleida, malgrat que des del Govern ja han deixat clar que no hi haurà cap moviment. 7 de les 44 peces seguien exposades al museu lleidatà aquest matí, segons ha pogut comprovar l'ACN. Un equip del govern d'Aragó s'ha desplaçat al Monestir de Sixena esperant l'arribada de les peces que són al Museu de Lleida, confiant que l'entrega es faci efectiva durant la jornada. En el cas que finalment a Generalitat no acabi lliurant els béns artístics i tenint en compte que l'agost és un més inhàbil judicialment, des del govern aragonès han demanat autorització a la jutge d'Osca per poder entrar aquest dimarts 1 d'agost amb la policia a l'equipament museístic lleidatà per endur-se les peces d'art en litigi de Sixena. En aquest sentit, caldrà esperar a conèixer quina decisió acaba prenent la jutge. Plena normalitat al Museu de Lleida tot i la presència d'aguns mitjans de comunicació davant de l'equipament, que com tots els dilluns es troba tancat al públic. Aquest dilluns 31 de juliol acaba el termini donat per la jutge d'Osca a la Generalitat per fer efectiva l'entrega a Aragó de les 44 peces originàries del Monestir de Sixena que hi ha al museu lleidatà. Des del Govern, però, ja han anunciat que ho es produiria cap moviment dels béns artístics.    Tot i això, un equip del govern d'Aragó s'ha desplaçat aquest dilluns al Monestir de Sixena per esperar l'arribada de les peces que són al Museu de Lleida. Un operatiu liderat pel director general de Cultura i Patrimoni aragonès, Nacho Escuín, ha arribat al monestir a primera hora del matí i s'hi estarà fins a les 22h per si finalment s'acaba duent a terme el trasllat dels béns. És l'equip que hauria de valorar l'estat de les peces i dipositar-les als llocs que s'han preparat per acollir-les, al monestir oscenc.  En el cas que finalment la Generalitat no lliuri les peces durant aquest dilluns, des del govern d'Aragó ja han demanat Jutjat de primera instància i instrucció número 1 d'Osca l'autorització per entrar acompanyats de la policia a buscar les 44 obres en litigi de Sixena el dia 1 d'agost, tenint en compte que l'agost és un mes inhàbil judicialment. En la seva darrera interlocutòria la jutge ja va deixar clar que per entrar al museu cal esperar que venci el termini, fixat per la magistrada per al dilluns 31 de juliol, però caldrà veure si pren algun decisió si la Generalitat no lliura durant el dia d'avui les obres. Així mateix , va demanar a la Generalitat que identifiqués on es troben les 44 peces, petició a la qual el Govern va respondre divendres tot indicant que estan al Museu de Lleida.  En una entrevista aquest matí a Aragon Radio, la consellera aragonesa d'Educació, Cultura i Esports, Mayte Pérez, s'ha mostrat confiada que "la jutge doni permís per entrar al Museu de Lleida" i ha tornat a qualificar la manca de voluntat del Govern d'entregar les 44 peces "d'insult a l'Estat de Dret i als aragonesos". "Catalunya ha de complir les sentències", ha sentenciat Pérez. Així mateix, ha manifestat que "l'experiència acumulada amb la Generalitat pel que fa al compliment de sentències judicials ens fa ser poc optimistes" tot i que "fins a les 22 hores hi ha esperança".     Pérez ha donat per tancada la fase del diàleg tot acusant al Govern de "frustrar" la possibilitat de poder arribar a algun acord amb Aragó sobre les peces de Sixena en litigi. A més, "les declaracions del nou conseller de Cultura, Lluís Puig, no inviten a la confiança, a l'optimisme i al diàleg", ha sentenciat.  Per la seva banda, la Plataforma d'entitats culturals de Lleida ha anunciat que es mobilitzarà en el cas que "es produeixi qualsevol acció al Museu de Lleida per part del jutjat". La plataforma manté el seu "ple suport" al Govern i al conseller de Cultura i els demana "tota la fermesa" perquè, "en cap cas, s'atengui" l'ordre d'execució de la sentència dictada per la jutge ja que "es tracta d'una sentència de primera instància que té encara un llarg recorregut judicial" i que, a la vegada, "atempta contra l'àmbit competencial de la Generalitat". Des de la plataforma es mostren oberts al diàleg però recorden que les 44 peces estan protegides per la Llei de patrimoni català i, a més, "hi ha informes de caràcter tècnic i històric d'entitats de prestigi que així ho constaten".

Summary: Tranquil·litat al Museu de Lleida el dia que acaba el termini per entregar a Aragó les 44 peces originàries de Sixena


La consellera de la Presidència i dirigent de CDC, Neus Munté, ha replicat al conseller Santi Vila que Convergència no ha estat en els últims mesos una “mala còpia” d’ERC. En una entrevista a Catalunya Ràdio, Munté ha admès que el partit ha passat per una etapa que no ha estat fàcil tant per qüestions internes com pel panorama polític i econòmic de Catalunya. “Ningú aspira a ser còpia de ningú sinó una millor, més gran i més permeable força política”, ha afegit. Preguntada per si coincideix amb Vila en canviar el nom de la formació, Munté ha dit que hi coincideix bastant. “Els convergents ens sentim convergents per determinats valors però no necessitem que ens recordin que som convergents”, ha argumentat.  Munté considera que s’ha de desdramatitzar el debat sobre el nom del partit i optar "pel millor que defensi els interessos del nou moment". No s’ha volgut pronunciar sobre qui ha de liderar el patit en la nova etapa i s’ha limitat a apostar per un “lideratge compartit”. Segons Munté, de la mateixa manera que CDC ha estat “clau” en la Catalunya autonòmica, ara també pot representar “l’esperit aglutinador en una Catalunya que vol ser independent i que vol integrar i sumar”.

Summary: Munté replica a Vila que CDC no ha estat una "mala còpia" d’ERC en els últims mesos


L'eurodiputada socialista Ana Gomes, que serà testimoni al judici de l'1-O, defensarà "el compromís amb la democràcia i l'europeisme" de l'exconseller d'Exteriors Raül Romeva. En una entrevista a l'ACN, la portuguesa, que va ser companya de Romeva al Parlament Europeu, sosté que el judici contra els líders independentistes "no té fonament", però assegura que "per descomptat" hi assistirà com a testimoni. D'altra banda, l'eurodiputada critica que el Tribunal Suprem no permeti la presència d'observadors internacionals. "Em sembla contraproduent perquè suggereix la idea que Espanya i els tribunals espanyols tenen alguna cosa a amagar", apunta. Una decisió que l'ha "indignat", segons explica. Tanmateix, Gomes assegura que "el Parlament Europeu o almenys alguns eurodiputats seguiran amb atenció" el judici independentment de si les audiències són obertes o no. Diàleg amb Sànchez Pel que fa al procés de diàleg entre l'executiu de Pedro Sánchez i el Govern, l'eurodiputada socialista lamenta que aquest depengui "molt" del procés judicial. "És una llàstima", afirma. Per això, creu que la fiscalia espanyola hauria d'haver tingut "coratge" i refusar les acusacions "sense fonament". "El judici no té sentit i pot comprometre el procés de diàleg que Sánchez ha volgut iniciar", alerta. Reunió amb la Plataforma Diàleg UE-Catalunya D'altra banda, Gomes voldria que Sánchez concedís a la Plataforma Diàleg UE-Catalunya la reunió que aquest grup d'eurodiputats va sol·licitar. Així, assegura que quan Sánchez va assistir al ple de l'Eurocambra al gener li va preguntar per "la qüestió de Catalunya en relació a l'actuació de la justícia" durant una trobada que el president espanyol va fer amb eurodiputats socialdemòcrates. Tot i això, Gomes no vol revelar el contingut de la resposta de Sánchez.

Summary: L'eurodiputada socialista testimoni al judici de l'1-O defensarà "el compromís amb la democràcia" de Romeva


El president de la Diputació de València Jorge Rodríguez i la diputada de Memòria Històrica Rosa Pérez Garijo han anunciat aquest dimarts que la corporació amplia dels 233.000 euros inicials a més de 500.000 euros  el pressupost previst per ajudes econòmiques per a exhumacions de víctimes de la repressió franquista. L'anunci s'ha efectuat durant la visita a la fossa 113 del cementiri de Paterna (Horta Oest) on s'estan duent a terme exhumacions de cossos que podrien pertànyer a afusellats entre el gener del 1940 i el mes de setembre del 1941.  A més d'anunciar l'ampliació de crèdit, la diputada de Memòria Històrica ha indicat que la Diputació de València és la primera administració valenciana que ha dut endavant exhumacions de fosses comunes.  Per la seua banda, el director arqueològic de ArqueoAntro, Miguel Mezquida, ha informat als responsables de l'ens provincial del desenvolupament dels treballs en la Fossa 113. Fins avui s'han exhumat 42 cossos dels 52 a 60 que esperen trobar. Mezquida ha destacat que, a més dels nombrosos municipis valencians, en el procés d'identificació estan implicades famílies de províncies com Burgos, Granada o Madrid. “Moltes vegades es diu que no hi ha familiars interessats i estem demostrant que no és veritat”, ha manifestat. El director dels treballs ha recordat quehi ha mobilitzades 35 famílies de més de 5 fosses diferents “només en el cementeri de Paterna”. “Les víctimes veuen que hi ha possibilitat, gràcies a les ajudes de la Diputació, de dur endavant aquests processos que s'han vist truncats des de la Transició”, ha assenyalat Mezquida.  Una vegada exhumats els cossos, l'equip d'experts enviarà les restes al Laboratori de Medicina Legal de Madrid per a realitzar els estudis antropològics i iniciar els cotejos d'ADN amb els familiars de les víctimes.

Summary: La Diputació de València augmenta fins els 500.000 euros el pressupost per exhumacions de víctimes del franquisme


El president de la Generalitat Valenciana Ximo Puig ha dit aquest dimecres que si en aquests moments ha estat possible una millora del finançament de l'anomenat 'cupo' basc "és evident que s'ha de resoldre d'una vegada per totes el finançament autonòmic i en especial de la comunitat pitjor finançada, que és la valenciana". Durant el viatge institucional que està realitzant a Finlàndia i en declaracions facilitades per la Generalitat Valenciana, Puig ha demanat que ni hi hagi "cap minut més de demora per a la reforma del sistema de finançament" perquè si s'opta per una major viabilitat per a les comunitats autònomes, "que es continuï fent però per a totes".  Ximo Puig s'ha referit d'aquesta manera a l'acord entre els governs espanyol i basc sobre la quota basca, els diners que paga Euskadi per les competències no traspassades. L'acord suposa la devolució de 1.400 milions al País Basc en concepte d'endarreriments i es xifra en 965 milions la quantitat de referència que el govern d'Euskadi pagarà a l'espanyol durant els pròxims cinc anys .   El cap del Consell ha dit que en aquests moments no disposava de tota la informació sobre el contingut exacte de l'acord però ha reclamat garantir la  suficiència financera de les comunitats autònomes i la igualtat entre els ciutadans. " No s'entendria que fos una negociació negativa per aquells ciutadans que no tinguessin un partit que representi els seus interessos de caràcter territorial", ha dit Puig

Summary: Ximo Puig: "Si es pot finançar millor la quota basca s'ha de resoldre el finançament, especialment el valencià"


La vicepresidenta del govern espanyol en funcions, Carmen Calvo, ha afirmat que exhumaran Francisco Franco "com abans millor" i, si pot ser, abans de la campanya electoral del 10-N. "Ho farem molt ràpid", ha dit en una atenció als mitjans aquest dimarts després que s'hagi fet pública la decisió del Tribunal Suprem d'avalar l'exhumació i desestimar el recurs de la família del dictador. Calvo ha explicat que l'executiu "posarà en marxa el tram final del procediment", que ja està "molt avançat" per portar-lo al cementiri del Pardo tan bon punt se'ls comuniqui formalment la sentència. La vicepresidenta de l'executiu ha considerat que ni l'Església ni el jutjat contenciós-administratiu de Madrid que va suspendre cautelarment la llicència d'obres per treure Franco del mausoleu del Valle de los Caídos i encara no s'ha pronunciat definitivament seran un impediment per "executar" la sentència del Suprem.  "Amb una sentència d'aquestes característiques el que queda és executar-la", ha reblat. Calvo ha dit que l'executiu espanyol està "molt satisfet". El cap de l'executiu, Pedro Sánchez, ha dit en una piulada a Twitter que és "una gran victòria de la democràcia".

Summary: El govern espanyol intentarà exhumar Franco abans de la campanya electoral del 10-N


Es finançaran obres al Garraf, al Gironès, al Bages, al Vallès Occidental i a la Noguera ACN Barcelona.-El Consell Executiu ha autoritzat l’Agència de Residus de Catalunya (ARC) a concedir subvencions a diferents ens públics per a la construcció i millora de diferents infraestructures de gestió de residus per valor de 43,1 milions d’euros. En concret, les aportacions serviran per finançar les obres de clausura de l’antic abocador del Garraf; millorar la planta de valorització energètica de Campdorà, al Gironès; construir una planta de fracció resta al Bages; optimitzar el rendiment i la capacitat de la planta de compostatge de Can Barba, a Terrassa; i construir tres dics al dipòsit controlat de residus municipals de la Noguera, a Balaguer.  Així, després de l'acord de Govern pres aquest dijous, es destinaran 24,6 milions per millorar la planta de valorització energètica de Campdorà, al Gironès; 10,5 milions per construir una planta de fracció resta al Bages; 4,6 milions per optimitzar el rendiment i la capacitat de la planta de compostatge de Can Barba, a Terrassa; i 3 milions per finançar la clausura de l’antic abocador del Garraf. A més, l’ARC concedirà una subvenció directa al Consell Comarcal de la Noguera per millorar el dipòsit de residus municipals de Balaguer. En concret, s’hi construiran tres dics i es millorarà el vas i la torxa de biogàs.

Summary: El Govern autoritza l’Agència de Residus a concedir subvencions a per més de 43 milions


La recerca del pescador de 43 anys desaparegut aquest diumenge a Aigua Xelida s'ha suspès per segon dia consecutiu, segons han informat els Bombers. La recerca s'ha ampliat aquest dimarts a Cala Gamarús i a la cova, dos indrets que aquest dilluns els equips de recerca no van poder inspeccionar. En les tasques hi han participat GRAE terrestres, a més de dues dotacions de comandament, juntament amb un helicòpter de Salvament Marítim i una embarcació, que ha rastrejat fins a deu milles al sud-est de Tamariu, els equips GEAS de la Guàrdia Civil i unitats terrestres i subaquàtiques dels Mossos d'Esquadra.

Summary: Suspesa per segon dia la recerca del pescador desaparegut diumenge a Aigua Xelida


El president cita Gerard Piqué i dóna les gràcies irònicament al TC: "Amb tu va començar tot" ACN Barcelona.- El president de la Generalitat, Carles Puigdemont, ha garantit que el Govern continuarà fent "acció exterior" i que Raül Romeva seguirà sent conseller. Així ha reaccionat al Parlament en resposta a C's i al PPC després que el Tribunal Constitucional hagi admès a tràmit el recurs del govern espanyol i hagi suspès el Departament d'Afers Exteriors. Puigdemont ha insistit que l'acció exterior és una competència estatutària que té la Generalitat, "clarament reconeguda" per la sentència del TC sobre l'Estatut. "No hi renunciarem de cap manera", ha avisat. El president ha citat el jugador del Barça Gerard Piqué i ha donat les gràcies irònicament a l'alt tribunal: "Gràcies Tribunal Constitucional, amb tu va començar tot".  "No tingui cap dubte que aquest govern continuarà fent acció exterior i que el conseller Romeva seguirà sent conseller". Aquesta ha estat la resposta de Puigdemont quan el president del grup parlamentari del PPC, Xavier Garcia Albiol, li ha preguntat si pensa acatar la decisió del TC d'admetre a tràmit el recurs del govern espanyol contra la Conselleria d'Afers Exteriors i, per tant, la seva suspensió.  Albiol ha recriminat a Puigdemont que pretengui adaptar la seva acció de govern "no a la legalitat, sinó als seus interessos partidistes, per sobre de l'estat de dret i posant en risc la democràcia". Ha assegurat que els populars avalen que el Govern faci acció exterior per promoure exportacions, agilitzar inversions o promoure el turisme, però ha avisat que no estan disposats a permetre que s'enganyi els catalans i que Puigdemont "es presenti a Europa com si fos el primer ministre d'un govern imaginari". "S'està posant en ridícul vostè i la immensa majoria de catalans", ha advertit Albiol, que ha insistit a demanar al Govern que "actuï d'acord amb la legalitat".  El president, per la seva part, ha criticat que el govern del PP marxi de La Moncloa de la mateixa manera que va arribar, amb un recurs al TC a les esquenes, i ha defensat que l'acció exterior és una competència estatutària "clarament reconeguda" per la sentència de l'alt tribunal sobre l'Estatut.  Puigdemont ha criticat que el PP no recorri l'acció exterior d'altres comunitats autònomes, i ha garantit que el Govern no renunciarà a exercir les seves competències, tot recordant que ell mateix va presentar un pla de govern al Parlament que va ser aprovat per majoria absolut i que no va ser recorregut. També ha tingut temps per a la ironia, i ha utilitzat la famosa frase de Gerard Piqué quan el Barça va celebrar els tres títols aconseguits la temporada passada. "Al TC jo li diria: Gràcies TC, amb tu va començar tot". També la presidenta del grup parlamentari de C's, Inés Arrimadas, s'ha referit a la decisió del TC, així com a l'informe dels lletrats del Parlament que qüestiona les ponències conjuntes sobre les lleis de desconnexió. Arrimadas ha celebrat que Puigdemont ja parli d'acció exterior i no d'Afers Exteriors i ha acusat el Govern d'estar "judicialitzant la política", el que ha provocat els aplaudiments irònics de la cambra. "Vostès estan judicialitzant la política, perquè qui se salta les lleis sabent que actuarà la justícia és qui judicialitza la política", ha recriminat.  Arrimadas ha tornat a demanar per enèsima vegada al Govern que treballi perquè els ciutadans arribin a final de mes i perquè hi hagi més quiròfans en lloc de construir estructures d'estat. "Si vol ser al costat de la gent, allà tindran la majoria social, la cobertura legal i el suport de l'oposició", ha conclòs. La CUP es posa una armilla salvavides en defensa dels refugiats Per la seva part, la diputada de la CUP Gabriela Serra ha reclamat al Govern que incrementi els recursos per al Pla de Protecció Internacional, que per al 2015 té una dotació de 100.000 euros, i s'ha posat una armilla salvavides per visualitzar el suport als refugiats sirians.

Summary: Puigdemont garanteix que el Govern continuarà fent "acció exterior" i que Romeva seguirà sent conseller


El Festival de Música Antiga dels Pirineus (FeMAP), que se celebrarà del 29 de juny al 26 d'agost, tornarà a omplir de solistes i grups prestigiosos del gènere 37 municipis de les comarques pirinenques, d'Andorra i de la Catalunya Nord. L'Escolania i la Capella de Música de Monsterrat obriran el programa a la Seu d'Urgell amb composicions de Joan Cerelols el 29 de juny i la Pyrenaus Ensemble interpretarà les 'Quatre Estacions' de Vivaldi, aquest cop a Ripoll, a Bellver i al llac d'Engolasters d'Andorra. La Vall de Boí serà l'escenari que acollirà el primer concert de la soprano María Hinojosa, que també actuarà a Salàs de Pallars i a Llanars, del 13 al 15 d'agost.   A més, el Cor de Noies de l'Orfeó Català interpretarà 'Ressons de l'antiga Europa' a Tremp i a Berga, The Illyria Consort portarà 'Tresors vienesos' a Escalarre i Berga i Locus Desperatus permetrà un viatge al passat a la col·legiata de Mur amb 'La música a la capella reial de Martí l'Humà'. El cartell es completa amb la música del segle XIII d'Eduardo Paniagua i amb l'actuació de la violoncel·lista Amparo Lacruz, que comptarà amb l'acompanyament de la companyia catalana de dansa contemporània Mar Pelo.  La vuitena edició del festival tornarà a combinar música, patrimoni i turisme fent del paisatge i de l'espai on es desenvoluparan el concert un reclam per al públic, en l'any internacional del turisme cultural.  "Gràcies al festival el públic descobreix indrets que desconeixia com Vilanova del Camí. El festival té una vocació cultural claríssima, no és un festival eclèctic i no té intenció de competir amb els grans festivals del territori", sinó que "té la intenció de vincular la música antiga amb el territori de la manera més transversal possible, arribant a tots els racons dels Pirineus", ha dit l'alcalde de la Seu d'Urgell, Albert Batalla. El batlle ha assegurat que el festival està "consolidat" després de vuit edicions i "en procés de creixement" no tant perquè així ho vulgui l'organització, "si no a petició dels municipis". "En un any on  no hi ha eleccions municipals, hi ha cinc municipis nous, cosa remarcable", ha assegurat el director del festival, Josep Maria Dutrèn. Els municipis que s'incorporen a la trentena que repeteix són Vilanova de Banat , Massaners , Bellver de Cerdanya i Llavorsí i Pesillà de la Ribera, de la comarca del Rosselló, a la Catalunya del Nord. Un creixement que, no obstant això, no s'ampliarà al Pirineu occidental i a la Franja, per les "relacions difícils" amb les administracions estatals i perquè ja hi ha festivals de música antiga a la zona. "No volem trepitjar altres iniciatives", ha remarcat Dutrèn, que ha apuntat a la Catalunya Nord com la "prioritat" pel que fa a l'expansió territorial futura del FeMAP.  Per segon any consecutiu, el festival acostarà la música a col·lectius en risc d'exclusió i organitzarà 17 concerts 35 minuts interactius dirigits a persones amb discapacitats mentals o motrius. Per assegurar-se que els grups puguin conèixer la música que escoltaran de primera mà, el festival organitza tallers divulgatius abans de cada recital. D'altra banda, el director del festival ha explicat que, sempre que hi hagi demanda, el concert oferirà un lloc reservat per aquests col·lectius als concerts convencionals.  "El FeMAP social és pràcticament un festival paral·lel", ha dit Dutrèn que ha assegurat que aquests 17 concerts són els esdeveniments que més li agrada organitzar com a director.,  D'altra banda, en aquesta ocasió i com a novetat el FeMap oferirà 'Escapades Musicals' amb activitats complementàries als concerts, des de visites guiades fins a passejades per l'entorn natural. D'altra banda, l'organització ha seguit apostant per la gastronomia local amb 'Gastro Films', on es maridaran productes de la zona amb la projecció d'un documental.  Denominat un 'festiva d'especial interès cultural', les administracions públiques catalanes i andorranes suport financer al FeMAP, que compta amb un pressupost de 450.000 euros i que va rebre l'any passat 4.700 persones. "Hem de ser-hi tantes edicions com sigui possible", ha dit Xavi Díaz, director de l'Institut Catala d'Empreses Culturals que ha destacat la capacitat de dinamitzar culturalment i turística el territori dels Pirineus "posant d'acord" tres països, tres diputacions i 37 ajuntaments.

Summary: El FeMAP torna a omplir de música antiga 37 municipis del Pirineu en una edició que inaugurarà l'Escolania de Montserrat


El cap de la policia judicial de Catalunya, el tinent coronel Daniel Baena, ha negat que estigui al darrera del perfil de Twitter amb el nom de 'Tácito', un compte des del qual es carregava contra l'independentisme. Ha negat ser-ne propietari i ha afirmat que només n'era seguidor des d'un compte personal seu (que ja no té). I ha justificat que el seguia perquè, com a persona llicenciada en ciències polítiques, "tenia interès" en perfils de periodistes o politòlegs (en aquest perfil apareixia que 'Tácito' era politòleg). A més, ha dit que aquesta relació ja s'ha "desmentit" en premsa, al Senat i al Congrés i ha insistit que no és propietari del compte. També ha negat que l'hagués gestionat alguna vegada o que hi tingués accés. Ho ha fet a preguntes del lletrat de Romeva i Junqueras, Andreu van den Eynde.  El lletrat de Junqueras i Romeva també li ha preguntat si va publicar al seu Facebook o Instagram la mateixa foto que apareix el perfil de Twitter a nom de 'Tácito', que consta d'una serp de cascavell. Fins i tot, el president del tribunal, Manuel Marchena, ha permès al lletrat mostrar-li la foto del Twitter de 'Tácito'.  En aquest punt, el tinent coronel ha dubtat i ha dit que "creu" que no l'havia publicat. "Crec que no, potser he usat fotos extretes d'Internet, aquest no ho sé però crec que no", ha manifestat.  Aquest dimarts, 'Público'  -que ja va destapar la presumpta relació entre 'Tácito' i Daniel Baena- publica que la foto de la serp de cascavell també apareix al perfil de Facebook del tinent coronel, autor dels principals atestats que han servit de base per a la causa contra el procés.  El tribunal va tombar la petició d'una prova pericial demanada per aquest lletrat per rastrejar el compte de Twitter de 'Tácito' per determinar si, realment, l'usuari i gestor n'era el tinent coronel.

Summary: Daniel Baena nega que sigui 'Tácito' a Twitter i admet que només seguia aquest perfil


La fiscalia ha mantingut la petició de 12 anys de presó per a un acusat de violar l'exdona a Girona el 18 de juny de l'any passat tot i que la víctima s'ha acollit a la dispensa a no declarar. El cas ha arribat a judici aquest dilluns a l'Audiència de Girona. El processat ha assegurat que, en el moment dels fets, continuaven sent matrimoni tot i que dormien en habitacions separades. Segons la seva versió, van mantenir relacions sexuals "consentides" amb "normalitat". L'home ha argumentat que no sap per què la seva dona el va denunciar ni tampoc té cap explicació pels hematomes que tenia la denunciant. La fiscal sosté, però, que la parella estava trencada encara que convivien al mateix immoble i que el processat va entrar de matinada a l'habitació de la dona, la va colpejar i la va violar. La defensa demana l'absolució. El judici ha quedat vist per a sentència.

Summary: La fiscalia manté la petició de 12 anys de presó per a un acusat de violar l'exdona a Girona però la víctima no declara


Avisa que són fons necessaris per fer front a la crisi i afrontar el descens de l'ocupació ACN Barcelona.-La Cambra de Comerç de Barcelona ha afirmat que la decisió del govern espanyol fa unes setmanes de retallar 215 milions d'euros inicialment destinades a polítiques d'ocupació a Catalunya és un "error extraordinari". Es tracta d'un quantitat inclosa en el pressupost destinat a la Formació Ocupacional per al 2020 i que equival al 55% del pressupost destinat a les polítiques actes d'ocupació al SOC. Per l'ens cameral, la "greu crisi econòmica" derivada de la pandèmia comportarà un descens de les taxes d'activitat i ocupació i subratlla que la "incertesa i les mesures de desconfinament abocaran moltes empreses a una situació insalvable, que es traduirà en acomiadaments o fins i tot el tancament de l'activitat". "No podem acceptar de cap manera aquesta retallada per part de l'Estat en el desplegament de polítiques actives d'ocupació i formació a Catalunya", afegeix la Cambra en un comunicat. La mesura estava inclosa en el reial decret 11/2020 del 31 de març en què s'estableix que amb caràcter excepcional i per fer front a la pandèmia "els ingressos derivats de la cotització per al 2020 podran destinar-se al finançament de les prestacions i accions del sistema de protecció per desocupació". "Això comporta desviar les cotitzacions per formació professional que aporten les empreses i els treballadors al sistema", critica. Segons la Cambra la inversió ocupacional ja era "insuficient" abans de l'emergència sanitària i afegeix que "en temps de crisi la inversió en formació és més necessària que mai ja que invertir en educació és equivalent a invertir en creixement econòmic i social". D'altra banda, també considera que es "desatendrà l'emprenedoria en un moment en què cal potenciar la creació d'activitat i llocs de treball".

Summary: La Cambra veu un "error extraordinari" retallar 215 MEUR en polítiques actives d'ocupació a Catalunya


Un foc a tocar del voral obliga a tallar l'AP-7 al Vendrell en sentit Castelló, segons han informat els Bombers i el Servei Català de Trànsit. L'incendi ha començat als matolls al quilòmetre 224 de l'autopista, però s'escampa per zona forestal. Els Bombers han rebut l'avís a les 18.36 hores. Hi treballen 13 dotacions, quatre de les quals àrees. El telèfon d'emergències 112 ha rebut 164 trucades relacionades amb la columna de fum que provoca l'incendi de vegetació.


L’acte ha volgut fer un homenatge als polítics que són a la presó i a l’estranger, i els familiars han llegit cartes de Forcadell, Turull, Rull, Puig i Comín ACN Barcelona.-Els tretze consellers del Govern presidit per Quim Torra ja han pres possessió, després de set mesos sense un Consell Executiu en actiu i amb normalitat. Amb aquest acte, celebrat al Saló Sant Jordi del Palau de la Generalitat, les mesures derivades de l’aplicació de l’article 155 de la Constitució queden sense efecte i decauen, en haver-hi ja un nou Govern nomenat i en vigor. Els consellers han promès “complir fidelment d’acord amb la llei les obligacions del càrrec al servei de Catalunya i amb lleialtat al president de la Generalitat de Catalunya”, sense esmentar concretament ni la Constitució ni l’Estatut. La presa de possessió del Govern ha tingut també espai per deixar protagonisme als polítics independentistes que estan a la presó i els que són a l’estranger. De fet, els seus familiars han estat presents a les primeres files, i alguns han participat llegint cartes que han escrit per a l’ocasió Carme Forcadell, Lluís Puig, Josep Rull, Jordi Turull i Toni Comín, i un llaç groc ha estat tota la cerimònia en la primera de les cadires reservades per al Govern. D’aquesta manera, la sobrietat de la presa de possessió del president de la Generalitat ha deixat pas a l’homenatge als presos i als que estan fora de Catalunya que ha suposat l’acte d’aquest dissabte.  L’acte s’ha iniciat amb l’entada dels nomenats i dels presidents de la Generalitat i del Parlament, rebuts amb un llarg aplaudiment. Acte seguit, han entrat els familiars dels polítics que estan a presó i a l’estranger, que també han aconseguit arrencar una llarga ovació dels assistents a l’acte amb crits de “llibertat”. Després, el Cant de la Senyera, interpretat per una coral, ha donat pas a alguns dels familiars dels presos i independentistes a l’estranger, que en nom seu han llegit cartes escrites per a l’ocasió.  Bernat Pagueroles, marit de l’expresidenta del Parlament Carme Forcadell, ha llegit la seva missiva, on desitjava als nous consellers “encert i bona feina”, i els demanava “que no oblidin” els presos i els que han marxat, “que amb una dignitat immensa pateixen la repressió en nom del poble de Catalunya”. “Continuem reclamant la seva llibertat per justícia i per la dignitat com a societat”, diu Forcadell a la carta. L’expresidenta, a més, ha volgut remarcar que la situació actual és fruit d’un moment on “el govern espanyol ha estat incapaç de resoldre políticament un conflicte polític i ha intentat acabar-ho amb repressió”. En nom de Jordi Turull, la seva esposa, Blanca Bargolat, ha llegit la carta on, a més d’adreçar unes paraules a Torra, renunciava al càrrec de conseller que el president va intentar atorgar-li en la seva primera composició del Govern però que la no publicació del decret va impedir. “Aquesta és la carta més difícil que mai he escrit, com difícil és el moment polític que viu Catalunya, perquè els poders de l’Estat espanyol no accepten el que diuen les urnes i actuen per combatre-ho”, ha dit Turull. Parafrasejant-se a ell mateix en altres ocasions, ha remarcat que sempre ha pensat que “a cada problema, una solució”. “Decisions i solucions pensades pel bé de la Generalitat i la seva dignitat, i per poder servir més i millor als ciutadans. Un ha de ser el màxim de conseqüent amb les seves conviccions profundes i personals. Sempre m’ha agradat més formar part de la solució que del problema. Per això, amb agraïment cap a tu i Puigdemont per la confiança feta, disposa de mi pensant en el que pot ser més útil per superar el bloqueig que de manera perniciosa perpetra l’Estat espanyol”, ha escrit Turull per renunciar a ser conseller. A la carta, també ha avisat que “malgrat estar a presó i en un procediment judicial injust”, no deixarà de tenir les mateixes idees. “Cap presó aconseguirà que me’n desentengui de les meves idees. Quan més grans són les injustícies, més s’enforteixen les meves conviccions”, ha sentenciat.  Betona Comín també ha llegit un text, el més llarg, escrit pel seu germà, l’exconseller de Salut Toni Comín des de Bèlgica. Després de considerar que el resultat del 21-D “va ratificar el principi de restitució” i defensar que els consellers tornessin al càrrec amb independència de la seva situació, Comín ha admès que “la capacitat del govern espanyol per saltar-se les seves pròpies normes sembla no tenir límits” i això complica la situació. “Així, la possibilitat d’allargar el 155, m’ha portar a fer un pas al costat i avui ho comunico de manera pública. Pas al costat amb el mateix sentit de responsabilitat i servei amb el que acceptàvem el nomenament. Ens sentim consellers legítims de la Generalitat i ni el 155 ni el mal ús del dret i la justícia per part de l’Estat pot dissuadir-nos”, ha conclòs.   L’esposa de Josep Rull, Meritxell Ruiz, ha estat l’encarregada de llegir la carta del seu marit, on renunciava també a ser conseller en veure que el govern espanyol no publicava el decret. “Mai m’he sentit cessat. L’únic que podia fer-ho era el president Puigdemont, que em va nomenar, i en tot cas el Parlament. He mantingut la condició de conseller amb tota la dignitat que he estat capaç. Servir el país és un dels honors més grans. Però vista la situació de bloqueig que de manera ignominiosa ha imposat l’Estat, presento la meva renuncia al càrrec”, ha llegit en nom de Rull. A la carta també ha denunciat que està pres “per defensar unes idees legítimes” i ha reconegut que “en mantenir-los en captiveri s’impedeix que es puguin exercir les funcions de conseller amb tota capacitat, malgrat tenir tots els drets intactes”.   Per la seva part, Alba Puig, filla de l’exconseller de Cultura Lluís Puig, ha fet el mateix llegint un text del seu pare on deixava pas a Laura Borràs en comprovar que no podia tornar a accedir al càrrec. Amb tot, ha agraït que Torra hagi fet, al menys, el pas de nomenar-lo a ell i als altres tres que no van passar el filtre del govern espanyol. “L’esperit de la restitució ha triomfat. Sentint-me molt proper als presos, vull enviar una abraçada a tots els que entomeu el nou Govern”, ha dit. De la mateixa manera, ha volgut també agrair a JxCat “tot el que ha fet” per ell, i ha recordat que, com ja va passar quan va renunciar a la seva acta de diputat, “en cap moment defensaria tenir un càrrec que pogués perjudicar la cultura catalana”. Posteriorment a la lectura de les cartes, i després d’una nova peça musical de la Patum de Berga, el secretari del Govern, Víctor Cullell, ha llegit el decret de nomenament del nou Govern i, un per un, els consellers han pres possessió del seu càrrec, utilitzant tots el mateix prometatge. “Prometeu complir fidelment d’acord amb la llei les obligacions del càrrec que assumiu al servei de Catalunya i amb lleialtat al president de la Generalitat de Catalunya?”, els ha preguntat Torra davant del president del Parlament, Roger Torrent, tot responent “sí prometo”. Així, amb l’acte d’aquest dissabte, el Consell Executiu que presideix Quim Torra quedarà format per 13 persones: 6 dones i 7 homes. El titular d’Economia i Hisenda i el vicepresident de l’executiu serà Pere Aragonès. Elsa Artadi ocuparà la conselleria de Presidència a més de ser portaveu del Govern. Ernest Maragall liderarà l’àrea d’Acció Exterior, Relacions Institucionals i Transparència. Miquel Buch capitanejarà la cartera d’Interior, i Josep Bargalló la d’Ensenyament.  Alba Vergès s’ocuparà de la conselleria de Salut, i Damià Calvet de la de Territori i Sostenibilitat. Laura Borràs s’encarregarà de Cultura, i Ester Capella de Justícia. Chakir El Homrani serà el conseller de Treball, Afers Socials i Famílies, i Àngels Chacón d’Empresa i Coneixement. Finalment, Jordi Puigneró liderarà l’àrea de Polítiques Digitals i Administració Pública, i Teresa Jordà la conselleria d’Agricultura, Ramaderia, Pesca i Alimentació. El seu nomenament va arribar després que la primera composició -amb Josep Rull, Jordi Turull, Toni Comín i Lluís Puig- quedés vetada pel govern espanyol en no voler publicar el decret del seu nomenament al DOGC.  Durant la presa de possessió dels consellers, cadascun dels nomenats ha anat a saludar personalment als familiars del seu antecessor present a la sala. Només Meritxell Borràs, exconsellera de Governació, i Carles Mundó, exconseller de Justícia, han pogut rebre personalment l’abraçada dels que agafen el seu relleu. “President, li comunico que ha pres possessió el Govern de la Generalitat de Catalunya”, ha dit Cullell per tancar l’acte formal. Posteriorment, ha estat Torra qui ha pres la paraula i ha fet el seu discurs per a l’ocasió, i la coral ha clos l’acte cantant Els Segadors.  En sortir del Saló Sant Jordi, el nou Govern s’ha fet la foto de família a la Galeria Gòtica del Palau de la Generalitat, i posteriorment es reunirà per primer cop en Consell Executiu a la sala habitual, on cada dimarts hi haurà la trobada dels consellers i el president.   Absència de Cs i PPC A l'acte han estat convidats polítics, familiars i autoritats. Però des de Cs i PPC han declinat participar i assistir com a públic. Sí que s'ha pogut veure, per contra, a la resta de formacions del Parlament, amb els seus presidents de grup al capdavant, i a l'alcaldessa de Barcelona, Ada Colau.

Summary: Els consellers del Govern de Torra prenen possessió i s'aixeca el 155 després de 7 mesos


El conseller d'Interior, Miquel Buch, ha atribuït els aldarulls que es van produir al voltant del Barça-Madrid d'aquest dimecres a un grup "minoritari violent" vinculat "a l'extrema dreta". Ha indicat que fins les vuit del vespre la situació s'havia desenvolupat "de forma cívica i pacífica". El conseller ha apuntat que el dispositiu va complir els "set objectius" que s'havia proposat i per això ha valorat que l'actuació policial va ser "adequada i ajustada a la realitat". Pel que fa a l'acció que Tsunami Democràtic pretenia fer dins el Camp Nou amb drons, Buch ha indicat que els Mossos d'Esquadra no ho coneixien i que van actuar els "sistemes d'inhibició del Barça" com fan en tots els partits.

Summary: Buch atribueix els aldarulls al Camp Nou a un grup "minoritari violent" vinculat "a l'extrema dreta"


La líder de CatECP, Jéssica Albiach, ha assegurat que els comuns aposten per reunir la taula de diàleg i resoldre el conflicte "com més aviat millor", tant si hi ha campanya electoral com si no. En roda de premsa, Albiach ha respost així les declaracions del vicepresident amb funcions de president, Pere Aragonès, que en una entrevista a 'El Periódico' va dir que la negociació no es podia reprendre fins després de les eleccions. "Si qui és al capdavant del Govern no creu suficient en el diàleg ha de quedar aturada, però nosaltres som partidaris de reunir-la permanent i periòdicament independentment de la resta de circumstàncies", ha dit. D'altra banda, Albiach ha denunciat la situació del personal d'atenció primària, que assegura que estan "desbordats", a les portes d'una vaga convocada per la setmana vinent. La líder dels comuns ha dit que es tracta de la "vaga de la desesperació" i ha criticat que hi faltin recursos i treballadors. En aquest sentit, ha reclamat un pacte nacional per a la salut pública que "blindi" els serveis públics i "garanteixi la salut i la vida". "Davant la Catalunya dividida de [Quim] Torra, volem un pacte nacional per a la salut pública", ha dit. Albiach ha respost així a les declaracions del president de la Generalitat inhabilitat, que en una entrevista aquest diumenge a TV3 va carregar contra els pactes dels partits independentistes amb el PSC a escala local. Albiach, que ha admès que els recursos "són finits", ha apuntat que es poden establir prioritats a nivell pressupostari. En aquest sentit, ha demanat als partits catalans que donin suport i negociïn els pressupostos generals de l'Estat, que ha assegurat que seran "expansius, progressistes i encaminats a blindar els serveis públics", per poder reforçar el sistema de salut pública.

Summary: Els comuns volen reunir la taula de diàleg però accepten que "s'ha d'aturar" si el Govern "no hi creu suficientment"


El Cercle de Salut alerta de l'infrafinançament i del problema de sostenibilitat del sistema com una "malaltia crònica" de mal pronòstic ACN Barcelona.-El pressupost per a la despesa sanitària pública a Catalunya hauria d'incrementar-se en més de 5.000 milions d'euros cada any per equiparar-se al de països amb un sistema de salut homologable, tenint en compte el Producte Interior Brut (PIB) i amb un índex d'envelliment similar. Aquesta és la principal conclusió de l'estudi 'La malaltia de la sanitat catalana: finançament i governança', que han elaborat els economistes Guillem López-Casasnovas i Marc Casanova per encàrrec del Cercle de Salut, associació que promou el debat del model sanitari català. Aquests 5.000 MEUR representen més de la meitat del pressupost del Departament de Salut si s'aproven els comptes del 2020. En la presentació de l'estudi, aquest dijous, el president del Cercle de Salut, Lluís Bohigas, ha alertat sobre l'infrafinançament de la sanitat pública i del "seriós" problema de sostenibilitat: "És una malaltia crònica i si no s'hi posa remei, pot tornar-se aguda i arribar a moments crítics. El pronòstic no és bo".

Summary: La sanitat pública catalana necessita 5.000 MEUR més per equiparar la despesa a la de països similars, segons un estudi


La líder de Cs, Inés Arrimadas, ha advertit el president de la Generalitat, Quim Torra, que serà el "responsable" del que pugui passar als carrers i a les institucions en cas d'haver-hi una sentència condemnatòria contra els encausats per l'1-O. Així ho ha afirmat la cap de l'oposició durant la seva intervenció al debat de política general d'aquest dimecres al matí, com a rèplica del discurs del president d'ahir a la tarda. Arrimadas també ha assegurat que hi ha ciutadans que es plantegen marxar de Catalunya perquè "ja no poden més", després que els polítics independentistes els estiguin "amargant la vida" amb la seva "obsessió". Així mateix, Arrimadas ha etzibat a Torra que ahir va tenir un "moment Aznar" en dir que "Catalunya va bé", en referència a l'expresident espanyol. Arrimadas ha preguntat a Torra què farà si la sentència de la causa de l'1-O "no li agrada": "No l'acceptaran? Què faran? Atacaran els jutges? Ocuparan els tribunals? Col·lapsaran Catalunya de nou? Ocuparan l'aeroport? Obriran les presons perquè en surtin els seus amics? Què està animant a fer als 'comandos separatistes'?". En aquesta línia, la cap de l'oposició ha advertit el president que si arriba una sentència condemnatòria, i "s'embolica" [la situació] a Catalunya, Torras¡ serà el "responsable" del que passi als carrers i a les institucions. En un altre àmbit, Arrimadas també ha preguntat al president si sap "la quantitat de catalans" que es plantegen marxar perquè "ja no poden més". En aquesta línia, la cap de files de Cs ha asseverat que els independentistes no només "espanten empreses", sinó ara també ciutadans que ja estan "amargats": "Només volem viure en pau i amb convivència", ha constatat la dirigent constitucionalista. Finalment, Arrimadas ha demanat a Torra que no confongui el "salvavides" que té en el president espanyol, Pedro Sánchez, amb la "majoria social" de Catalunya i del conjunt d'un Estat que és una "democràcia de la Unió Europea".

Summary: Arrimadas adverteix a Torra que serà el "responsable" del que passi als carrers si hi ha condemna per l'1-O


Una trentena de representants de la comunitat educativa s'han concentrat aquest dijous davant de la subdelegació del govern de l'Estat a Lleida per demanar la derogació de la Llei Orgànica de Millora de la Qualitat Educativa (LOMCE) i que es posi fi a les "retallades" i "a les polítiques privatitzadores i mercantilistes del sistema educatiu". Els presents han reivindicat "el dret universal a l'educació garantit pels poders públics", una escola "laica i respectuosa amb la diversitat", la participació "democràtica" de la comunitat educativa en els centres, així com una escola "catalana i en català". Representants dels sindicats convocants de la protesta a la capital del Segrià, USTEC-STEs, CCOO, UGT, CGT i el Sindicat d'Estudiants, han llegit un manifest unitari, que posteriorment han lliurat a la subdelegada del govern espanyol a Lleida, Imna Manso. Pel que fa al seguiment de la jornada de vaga convocada a nivell de l'Estat, en el cas de la demarcació de Lleida els sindicats l'han qualificat de "desigual" i l'han xifrat en un 10% en el cas dels docents, i entorn del 50% entre l'alumnat. Des d'Ensenyament, però, parlen d'un seguiment a Lleida del 0,23% en el cas del personal docent i d'administració i serveis.  Els sindicats docents USTEC-STEs, CCOO, UGT i la CGT, conjuntament amb el Sindicat d'Estudiants, han convocat aquest migdia a Lleida una concentració amb què han exigit la derogació de l'anomenada llei Wert i la reversió de les retallades aplicades en els darrers anys en l'àmbit de l'ensenyament arreu de l'estat espanyol. La protesta, que ha comptat només amb una trentena de participants, s'emmarca en la jornada de vaga convocada per aquest dijous al conjunt de l'estat i que, en el cas de Catalunya, ha estat secundada pel Marc Unitari de la Comunitat Educativa, que agrupa diferents entitats i organitzacions i que pretenia implicar els agents a tots els nivells de l'educació, des de de l'escola bressol fins a la universitat. Els concentrats davant de la subdelegació del govern de l'Estat a la capital del Segrià han desplegat una pancarta on s'hi podia llegir 'Ni LOMCE, ni retallades' i durant la protesta han deixat anar consignes amb aquestes mateixes reivindicacions. Representants de les organitzacions convocants han llegit un manifest unitari en defensa de l'educació pública i en el qual han exigit especialment la "derogació immediata" de la llei Wert i que es reverteixin les retallades en l'ensenyament públic dels últims anys. En definitiva, han reivindicat "un sistema educatiu públic i de qualitat, finançat íntegrament amb recursos públics suficients" i que "vagi més enllà dels criteris de rendibilitat econòmica que volen imposar un model educatiu mercantilista, segregador, elitista i competitiu", segons ha dit Jaume Añé, portaveu d'USTEC-STEs a Lleida.  En aquest sentit, el manifest reclama un increment pressupostari dedicat a educació i disposar d'un sistema de beques que "garanteixi la igualtat d'oportunitats". Altres de les reivindicacions que han fet els presents passen per l'eliminació de les revàlides i les proves d'avaluació externes utilitzades per classificar els centres i per la "dignificació" de la formació professional, potenciant les pràctiques remunerades tant a la FP com en els estudis universitaris. Els sindicats de docents també han exigit una reducció de les ràtios als centres i que la comunitat educativa pugui recuperar el seu "paper nuclear" en les decisions que es prenguin en l'àmbit de l'ensenyament. Des del sindicat d'estudiants, han denunciat també les "elevades" taxes que suposa tant cursar uns estudis universitaris com cicles formatius, segona ha dit Ariadna Caldo, del Sindicat d'Estudiants. En acabar, els representants sindicals han entrat a la subdelegació per tal de lliurar el manifest a la subdelegada del govern espanyol a Lleida, Inma Manso.  Baix seguiment de la vaga a les comarques de Lleida Des dels sindicats, han explicat que el seguiment de la vaga a la demarcació ha estat "desigual" i, segons les seves dades, en el cas dels docents s'ha situat en un 10%, i en un 50% pel que fa al seguiment entre l'alumnat. Des del Departament d'Ensenyament han rebaixat aquestes dades i han xifrat el seguiment a Lleida en el 0,23% -el més baix de les quatre demarcacions- pel que fa a personal docent i d'administració i serveis. Des de CCOO han justificat el baix seguiment de la vaga a Lleida i Catalunya, sobretot pel que fa al professorat, després de l'acord assolit recentment pels sindicats docents amb Ensenyament per incorporar al conjunt de Catalunya més de 5.000 mestres el curs vinent. En aquest sentit, la UGT no ha secundat la vaga a Catalunya, tot i que sí ha donat suport a les diferents protestes convocades arreu del país.

Summary: Una trentena de membres de la comunitat educativa reclama a Lleida la fi de la LOMCE i de les retallades en ensenyament


Els Mossos d'Esquadra han detingut un home de 29 anys veí de Viladecans (Baix Llobregat) per haver comès quatre robatoris -un d'ells en grau de temptativa- al polígon industrial del Príncep, a Vilamalla (Alt Empordà). Els Mossos el van trobar sobre quarts de tres de la tarda en un control preventiu a la C-31 a l'alçada de Sitges (Garraf). En aturar-lo, van demanar-li la documentació i van comprovar que hi avia una ordre de detenció emesa per la Unitat d'Investigació de Figueres. Per aquest motiu el van detenir. Els robatoris s'haurien produït entre el 12 i el 13 de febrer i haurien estat robatoris en força a diverses naus del polígon. El detingut va declarar telemàticament a la comissaria dels Mossos d'Esquadra de Vilanova i la Geltrú davant del jutjat d'instrucció en funcions de guàrdia de Vilanova i la Geltrú.

Summary: Detenen un home a Sitges per haver comès quatre robatoris en un polígon de Vilamalla


L’alcaldessa de Barcelona, Ada Colau, ha reaccionat a la victòria de Doland Trump a les eleccions per presidir els Estats Units fent una crida a la unió de la ciutadania. Amb una piulada a Twitter a primera hora del matí, quan el recompte de vots a les eleccions nord-americanes ha confirmat el triomf republicà, Colau ha assegurat: “Es dibuixa un nou món on més que mai caldrà ajuntar forces en la defensa literal de la vida, la democràcia i els drets humans”. L’alcaldessa barcelonina ha publicat la piulada en català i acte seguit l’ha repetit en anglès.

Summary: Colau fa una crida a la unió per defensar “la vida, la democràcia i els drets humans” després de la victòria de Trump


Les Castelleres de Barcelona han descarregat aquest diumenge a Vilafranca del Penedès el primer 5 de 7 amb nucli, tronc i canalla formats per dones. Durant el 5è Homenatge Carme Alomà a les Heroïnes Anònimes, la colla barcelonina ha fet història completant tres castells de set pisos íntegrament femenins. Les vermelles han començat l'actuació amb un 3 de 7, que han descarregat en primera ronda, com ja van fer l'any passat en aquesta mateixa diada. Han seguit amb l'històric 5 de 7 i han conclòs amb un 4 de 7. La colla degana de Barcelona és una de les pioneres en l'equitat de gènere als castells: ha carregat el 2 de 7 amb dues dones als terços i n'ha completat el 4 de 8 amb tres al mateix pis. Per la seva banda, els Xicots de Vilafranca, els amfitrions de la diada, han descarregat el 4 de 6 i el 3 de 6 amb agulla, també femenins. Juntament amb els Castellers de Barcelona, han acabat la jornada completant dos pilars de quatre cadascú. La diada castellera s'ha celebrat en el marc del 5è Homenatge Carme Alomà a les Heroïnes Anònimes, organitzat pels Xicots de Vilafranca. L'acte ha volgut reconèixer les dones que han dedicat la seva vida al servei a la societat, a la defensa dels seus drets i a la igualtat de gènere.

Summary: Les Castelleres de Barcelona fan història a Vilafranca amb el primer 5 de 7 femení


Podem no obrirà una ronda de negociacions formals amb el PSOE per a la conformació d'un govern fins que els socialistes no descartin l'opció de Ciutadans. Així li ho ha transmès Pablo Iglesias a Pedro Sánchez aquest divendres durant la reunió d'una hora i mitja que han mantingut al Congrés. En roda de premsa Iglesias ha explicat que ha proposat a Sánchez un govern de coalició i la seva disponibilitat a iniciar les negociacions "per fer un govern de progrés" que és "incompatible amb arribar a acords" amb Ciutadans, perquè un acord amb Rivera "seria un acord amb el PP en diferit". "Si es vol reunir amb nosaltres ha de ser per a un govern de progrés, un govern que no miri cap a la dreta i sí a les majories socials", ha dit. Per tant, Sánchez "ha de triar" entre Podem i Ciutadans, i "fins que ho decideixi estarem a l'espera i amb la mà estesa". També ha insistit que la seva formació aposta clarament per un govern de coalició i no contempla cap opció de donar suport a un govern socialista sense entrar a l'executiu. Després que Sánchez hagi reiterat que no buscarà el suport de les formacions independentistes (ERC i DiL), Iglesias s'ha mostrat disposat a fet aquest paper per aconseguir que s'abstinguin. "Estic disposat a arromangar-me i deixar-m'hi la pell", ha dit, si amb això es fa possible la formació "d'un govern progressista". Iglesias ha assegurat que malgrat que aquesta ha estat una reunió productiva en què tots dos han parlat de les característiques d'un govern de progres i de la necessitat de "teixir espais de confiança", ha vist que Sánchez "segueix pensant que pot girar a la dreta alhora que planteja una altra opció" i per aquest motiu Podem no participarà en cap altra negociació formal fins que es decideixi. "Vull pensar que Sánchez elegirà treballar amb nosaltres i amb IU i que aviat aquest país tindrà un govern progressista", ha dit.  Segons el líder de Podem, malgrat que la seva formació respecta que Sánchez es reuneixi per formar govern amb qui consideri, l'equip negociador de Podem només començarà a treballar amb el PSOE tan bon punt Sánchez aposti per un "govern de progrés". Ha demanat que es decideixi de pressa per poder fer el debat d'investidura tan aviat com sigui possible. "Crec que les posicions estan molt clares i les opcions també", ha dit, "i que no té massa sentit dilatar les coses i que els espanyols hagin de seguir suportant a Rajoy com a president interí". Preguntat pel referèndum a Catalunya, Iglesias ha reiterat que la unitat d'Espanya "es defensa amb la plurinacionalitat" i "entenent que el diàleg ha de substituir les polítiques immobilistes", i ha apuntat que malgrat que podem "defensa de manera clara" els seus plantejaments "estem disposats a escoltar altres propostes". "Nosaltres hem dit que som favorables que a Catalunya hi hagi un referèndum", ha dit, però ha apuntat també que la seva formació planteja un debat obert sobre aquestes qüestions.

Summary: Iglesias insta a Sánchez a descartar C's per començar a negociar amb Podem: "Fins que ho decideixi estarem a l'espera"


Un any més Catalunya ha tornat a encapçalar la llista de guardonats en els premis Porc d'Or, amb un total de 21 estatuetes, en el marc de la 24a gala de lliurament d'aquests premis celebrada a Segòvia. La Granja Sanglas de Zamora, del Grup Batallé, ha estat distingida amb el Porc d'Or amb Diamant 2017, sent reconeguda d'aquesta manera com la millor explotació porcina de l'Estat. Per quart any consecutiu, la Granja Sant Martí, de Pinsos Grau, de Sant Martí de Centelles (Osona) ha obtingut el Porc d'Or a la Màxima Productivitat, després d'assolir la xifra de 37,86 garrins deslletats per truja i any. El premi especial Porc d'Or del Ministeri d'Agricultura se l'ha endut enguany la granja aragonesa La Puebla-Agropecuaria del Isábena, mentre el nou premi especial Porc d'Or Zoetis a la Innovació ha anat cap a Albacete, en concret al Grup Sanchiz Godella València, d'Afrivall-Vall Companys Grup. Els premis Porc d'Or, organitzats per l'IRTA amb el suport de Zoetis i Interporc, reconeixen l'excel·lència en la producció porcina en l'àmbit de l'estat espanyol.  Segòvia ha acollit aquesta nit la gala de lliurament dels premis Porc d'Or 2017, en la qual han assistit més de 800 professionals del sector porcí estatal. Durant l'acte s'han entregat 49 guardons a  un total de 38 explotacions de porcí de set comunitats diferents. Aquests premis, organitzats per l'Institut de Recerca i Tecnologia Agroalimentàries (IRTA) amb el suport de l'empresa Zoetis i Interporc, reconeixen l'excel·lència en la producció porcina a l'Estat.  La màxima distinció, el Porc d'Or amb Diamant l'ha obtingut en aquesta ocasió la Granja Sanglas, del Grup Batallé, ubicada a Zamora. Aquest guardó es lliura a la considerada entre totes les explotacions nominades com la millor en termes generals. La Granja Sanglas, que va iniciar la seva activitat el 2012 i compta amb un cens de 3.300 reproductores, "engloba producció, rendibilitat, respecte mediambiental, benestar animal, bon equip humà, alt nivell de tecnificació i elevats estàndards sanitaris", segons ha declarat el jurat.  La Granja Sant Martí, de Pinsos Grau, situada a Sant Martí de Centelles, ha renovat el seu rècord i ha guanyat per quart any consecutiu el Porc d'Or a la Màxima Productivitat, amb la xifra de 37,86 garrins deslletats per truja i any. En termes de Sanitat, Benestar Animal i Medi Ambient, la granja aragonesa La Pobla-Agropecuària del Isábena, de l'empresa Mazana Piensos Compuestos, ha rebut el premi especial Porc d'Or del Ministeri d'Agricultura. El recent incorporat premi Porc d'Or Zoetis a la Innovació ha anat a parar a Albacete, en concret al Grup Sanchiz Godella València, de l'empresa Afrivall-Vall Companys Grup.  A més dels quatre premis especials, s'han lliurat 45 guardons atenent als criteris de taxa de parts, productivitat numèrica i garrins deslletats per truja de baixa. El primer, segon i tercer classificat en les cinc categories en què es divideixen els premis han rebut una estatueta d'or, plata i bronze, respectivament.  Les explotacions catalanes s'emporten 21 guardons, 8 més que en l'edició del 2016    Un any més, Catalunya torna a encapçalar la llista de premiats en els Porc d'Or. En aquesta edició del 2017, les explotacions porcines catalanes han obtingut un total de 21 guardons (nou estatuetes d'or, sis de plata i sis de bronze), vuit més que al 2016. En concret, dotze han anat a parar a Barcelona, cinc a Lleida, tres a Girona i un a Tarragona. Aragó se situa en segona posició, amb set premis Porc d'Or; seguit per Castella i Lleó, amb sis estatuetes; Navarra s'ha obtingut cinc; Galícia ha rebut tres premis en aquesta edició, mentre Castella la Manxa i la Rioja, han guanyat dos i un guardons, respectivament. De les prop de 100 explotacions nominades en aquesta edició, finalment 38 granges han aconseguit ser reconegudes amb un dels guardons. Els premis Porc d'Or s'han consolidat com el gran esdeveniment anual del sector ramader en general, i porcí en particular en l'àmbit estatal. En aquesta ocasió, l'acte de lliurament ha comptat amb la participació de la ministra d'Agricultura, Isabel García Tejerina, del president de l'Organització Interprofessional Agroalimentària del Porcí de Capa Blanca (Interporc), Manuel García, i del director general de l'IRTA, Josep María Monfort, entre altres autoritats.  La concessió d'aquests guardons es basa en el BDporc (Banc de Dades de Referència del Porcí Espanyol), a través del quals s'analitzen actualment les dades de 850.000 reproductores, repartides en 700 explotacions d'arreu del territori estatal. Els premiats han estat seleccionats per un jurat integrat per professionals i reconeguts experts de la indústria porcina, la recerca ramadera i l'administració. L'IRTA va crear els premis Porc d'Or el 1994 amb l'objectiu de reconèixer el treball d'aquelles empreses i explotacions de porcí que, amb a la seva professionalitat i esforç i amb la utilització de les millors tècniques de producció, són capaces de superar els nous reptes que contínuament apareixen en el desenvolupament d'aquesta activitat, actuant com a puntes de llança del sector porcí estatal. Actualment aquests premis constitueixen tot un referent per a les empreses i granges de porcí, que veuen en ells un reconeixement a l'excel·lència en el treball.

Summary: Catalunya encapçala un any més la llista de guardonats en els premis Porc d'Or, amb un total de 21 estatuetes


El secretari general del PP, Teodoro García Egea, ha defensat que hi ha un "pla B" alternatiu a l'estat d'alarma i ha dit que es basa en tres lleis fonamentals: llei de seguretat nacional, llei de salut pública i llei de protecció civil. En una entrevista a Antena 3, Egea ha afirmat que aquests són els tres pilars amb els quals s'ha de basar la desescalada i la recuperació econòmica i ha afegit que les mesures econòmiques no es poden estar vinculades a l'estat d'alarma. Així mateix, ha lamentat que la resposta del govern espanyol al seu plantejament hagi estat els "xantatges i amenaces" del ministre Jose Luis Ábalos i del portaveu d'Unides Podem, Pablo Echenique.  Egea ha demanat al govern de Sánchez que les mesures es prenguin entre tots i ha subratllat que també hi han de participar els presidents de les comunitats autònomes que, segons el dirigent del PP, són els que l'han encertat. "Demanem a Sánchez que es fiï dels que l'han encertat", ha insistit. En aquest sentit, ha explicat que la proposta del PP és que se substitueixi l'estat d'alarma actual per tres lleis fonamentals. Segons el secretari general del PP, quan acabi l'estat d'alarma automàticament no es recuperarà l'activitat econòmica i, per tant, les mesures econòmiques que es vagin prenent "no poden estar vinculades a l'estat d'alarma sinó en lleis ordinàries". Tot i així, Egea no ha aclarit si el PP s'abstindrà o votarà en contra de la pròrroga de l'estat d'alarma demà dimecres al Congrés. Una decisió que pot ser crucial perquè els plans de Sánchez tirin endavant després que ERC hagi dit que hi votarà en contra.  "Ell diu caos o estat d'alarma. Però el caos ja el tenim durant aquestes setmanes", ha afegit Egea davant les advertències del govern espanyol sobre l'escenari que es pot obrir si la pròrroga no prospera. De fet, ha lamentat que la reacció del govern espanyol als seus plantejaments hagin estat les declaracions del ministre Ábalos i el tuit d'Echenique en el què s'acusava directament el PP d'amenaçar amb provocar milers de morts.  "Hem donat suport perquè hi ha una crisi sanitària i quan hi ha vides en joc, hi ha suport total. Però quan hi ha una crisi econòmica i es pretenen mesures econòmiques que aprofundeixen en l'atur i la recessió, el PP ha d'estar enfront del govern", ha defensat.

Summary: El PP proposa a Sánchez un "pla B" com a alternativa a l'estat d'alarma basat en tres lleis


Les restes es podrien correspondre amb dos homes morts el 27 d'octubre del 1939, data que coincideix amb un dels dos dies en què van afusellar a la resta de víctimes ACN València .-Les feines d'exhumació promogudes per la Diputació de València a les fosses 81 i 82 del cementeri de Paterna (Horta Oest) han donat com a resultat la localització pel moment de fragments ossis que podrien correspondre a dues persones represaliades pel règim franquista. Així ho han donat a conèixer aquest dimarts en roda de premsa el director arqueològic de l'equip ArqueoAntro Miguel Mezquida en una compareixença amb la diputada provincial de Memòria Històrica Rosa Pérez Garijo. Els primers treballs, on s'esperava trobar les restes de 20 persones, han permès localitzar aquests dos fragments, que presenten ferides 'perimortem', segons que ha explicat Mezquida, que ha afegit que es procedirà a una segona excavació per a trobar la resta de víctimes. La Diputació de València ha informat a través d'una nota de premsa que l'excavació ha donat com a resultat la troballa de restes parcials de dues de les víctimes, a més de fragments ossis de tres nens i una dona d'uns 60 anys, atès que durant molts anys es va continuar soterrant en aquesta zona del cementeri de Paterna.  Els testimonis familiars han guiat les excavacions de les fosses 81 i 82, iniciades el passat 18 d'abril, seguint el fil del registre civil i altres fonts documentals, en les quals figuraven els cossos dels dos veïns de Benifaió i l'Alcúdia. Segons que explica la Diputació de València, els fragments ossis trobats es corresponen amb dos homes que figuren en el registre municipal com a morts el 27 d'octubre de 1939, data que coincideix amb un dels dos dies en què van afusellar a la resta de víctimes. En opinió de Pérez Garijo és "molt habitual" que es produeixin aquest tipus de troballes confuses, atès que la pèrdua de registres originals i la manca de proves no facilita la tasca dels investigadors. "El règim franquista no deixava indicis”, ha lamentat la diputada, que ha recordat casos semblants en les exhumacions promogudes per la Junta d'Andalusia.  En el cas del cementiri de Paterna, el registre ha desaparegut però segons diverses fonts documentals a la fossa hi hauria enterrats els cossos de dos veïns de Benifaió i l'Alcúdia (Ribera Alta) i les hipòtesi que baralla ArqueoAntro, en consonància amb la investigació de l’historiador Vicent Gavarda, apunten a que en la mateixa podrien trobar-se la resta de víctimes mortals dels afusellaments dels dies 25 i 27 d’octubre de 1939. Els testimonis orals de la filla d'un dels represaliats, Isabel Cualladó, guiaran també les pròximes exhumacions de les fosses 91 i 92. Cualladó recorda haver dut flors a la seva mare en aquesta zona del cementeri.  Les feines es troben ara a l'espera de més permisos per part de l'Ajuntament de Paterna per continuar amb la segona fase d'exhumacions. Mentrestant, la Diputació de València ha informat que s’avançarà en els terminis previstos i el pròxim 22 de maig iniciarà l’excavació i exhumació de la fossa 113, unes actuacions també finançades per la corporació,

Summary: Localitzats fragments ossis de dos possibles afusellats pel franquisme al cementiri de Paterna


La secretària general d'ERC, Marta Rovira, ha trencat el silenci de vuit mesos en una entrevista aquest divendres a 'El matí de Catalunya Ràdio'. La dirigent dels republicans ha reclamat a l'independentisme buscar consensos i treballar per a una unitat estratègica: "És imprescindible que trobem la manera d'entendre'ns", ha afegit des de Suïssa. Creu, de fet, que aquesta és una de les lliçons i un aprenentatge de l'1-O. "I això fa molta falta", ha afegit. També per "superar els entrebancs" en clau parlamentària arran d'episodis com la suspensió dels diputats. "Si no ens entenem els que hi som, empetitim el que som", ha insistit Rovira. La secretària general d'ERC ha optat els darreres mesos pel silenci perquè les seves paraules no es poguessin entendre com un "retret" per a ningú. "Per què tinc necessitat que soni com un retret si vull avançar?", s'ha preguntat. I també perquè: "Tot el que jo pugui explicar pot complicar la vida als companys, pot fer més efectiva la repressió, pot facilitar aquest judici; no m'interessa gens".

Summary: Rovira apel·la al consens i a la unitat estratègica: "És imprescindible que trobem la manera d'entendre'ns"


El Govern no està gens preocupat pel que es pugui explicar o provar al judici del cas Palau, que va començar la setmana passada. Així al menys ho ha manifestat la portaveu de l'Executiu, Neus Munté, que ha assegurat que el Govern "està absolutament tranquil i el judici no fa patir per la cohesió interna". En ser preguntada pel risc que afecti la coalició de Govern, Munté ha deixat clar que no hi ha motius i que el que s'està jutjant en aquest cas "són situacions molt diferents, molt allunyades amb el temps i que no tenen res a veure amb aquest Govern".  La portaveu, a més, ha volgut prendre més distància, si cap, amb els acusats del cas Palau. En aquest sentit, ha deixat molt clar que ella "no coneix a qui fos la mà dreta de Félix Millet, Jordi Montull, que va avisar fa dies que la seva declaració seria "un divertiment" per la informació compromesa que podria desvetllar. "Se li hauria de preguntar què entén per divertiment, desconec quin és el seu concepte de divertiment i de moltes altres coses, perquè no el conec de res", ha puntualitzat, tot afegint que ella considera que "cap judici és un divertiment per ningú ni per persones que puguin patir-ne les conseqüències". Munté, a més, ha insistit de nou en que el Govern té "molt interès que el judici se celebri" i poder així "esclarir tots els extrems que formen part de la causa i de titulars de tot tipus".

Summary: El Govern es mostra "absolutament tranquil" amb el judici del cas Palau perquè són fets "allunyats en el temps"


El gestor cultural José Guirao ocuparà el càrrec de ministre de Cultura i Esports que ha quedat vacant després de la dimissió de Màxim Huerta, que ha estat set dies exercint-lo. Guirao (Pulpí, 1959) va ser director de Belles Arts i Arxius del Ministeri de Cultura entre el 1993 i el 1994. A banda, va ser director del Museu Reina Sofía de Madrid entre el 1994 i el 2001. També ha estat director de La Casa Encendida de Madrid, el centre cutural de Cajamadrid, entre el 2002 i el 2014. A més ha estat director general de la Fundación Montemadrid i és patró de la Fundación Federico García Lorca, de la Fundación Antonio Gala i de la Fundación Museo del Grabado Español Contemporáneo de Marbella. També és professor convidat del Màster de Gestió Cultural de la Universitat Carlos III de Madrid. Llicenciat en filologia hispànica, Guirao també ha estat responsable de l'Àrea de Cultura de la Diputació Provincial d'Almería del 1983 fins al 1987. A banda, ha estat director general de Béns Culturals de la Junta d'Andalusia del 1988 al 1993. Cal recordar que Màxim Huerta ha dimitit aquest dimecres a la tarda com a ministre de Cultura i Esport després de la polèmica per la multa de 218.322 euros que va haver de pagar a Hisenda per irregularitats comeses entre el 2006 i el 2008. Huerta s'ha considerat "absolutament innocent" però ha explicat que marxa pel "bombardeig" i "l'atac" que només "busca minar el projecte de regeneració i transparència del president Sánchez".

Summary: El gestor cultural José Guirao assumeix el Ministeri de Cultura després de la dimissió de Huerta